CELEX: 52020PC0833
Language: ga
Date: 2021-01-27
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais

AN COIMISIÚN EORPACH
            An Bhruiséil,27.1.2021
            COM(2020) 833 final/2
            2020/0369(NLE)
            COM(2020) 833 final of 10.12.2020 downgraded on 27.1.2021
            Togra le haghaidh
            CINNEADH ÓN gCOMHAIRLE 
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Molann an Coimisiún go bhformheasfaidh an Chomhairle an seasamh atá le glacadh thar ceann an Aontais sa Chomhchoiste arna bhunú leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) i dtaca le cinneadh ó Chomhchoiste i ndáil leis na socruithe oibre praiticiúla a bhaineann le feidhmiú na gceart dá dtagraítear in Airteagal 12(2) den Phrótacal maidir le hÉirinn agus Tuaisceart Éireann a ghabhann leis an gComhaontú um Tharraingt Siar (‘an Prótacal’).
            
            
               2.Comhthéacs an togra
            
            
            
               
                  Leis an gcéad mhír d’Airteagal 12 den Phrótacal cuirtear an fhreagracht ar an Ríocht Aontaithe as na forálacha i ndlí an Aontais a dhéantar infheidhme leis an bPrótacal a chur chun feidhme agus a chur i bhfeidhm. De réir an dara mír d’Airteagal 12, tá an ceart ag ionadaithe den Aontas a bheith i láthair i rith aon ghníomhaíochtaí de chuid údaráis na Ríochta Aontaithe a bhaineann le cur chun feidhme agus cur i bhfeidhm forálacha i ndlí an Aontais a dhéantar infheidhme leis an bPrótacal sin, mar aon le gníomhaíochtaí a bhaineann le hAirteagal 5 a chur chun feidhme agus a chur i bhfeidhm, agus cuirfidh an Ríocht Aontaithe gach faisnéis ábhartha a bhaineann le gníomhaíochtaí den sórt sin ar fáil, arna hiarraidh sin, ós amhlaidh atá sé d’oibleagáid ar an Ríocht Aontaithe láithreacht na n‑ionadaithe sin den Aontas a éascú, cuirfidh sí an fhaisnéis sin ar fáil dóibh agus déanfaidh sí bearta rialaithe arna n‑iarraidh sin d’ionadaithe den Aontas. 
               
               
                  Tá láithreacht an Aontais, a bhunaítear le hAirteagal 12 den Phrótacal, ceaptha chun a áirithiú gur féidir leis an Aontas faireachán éifeachtach a dhéanamh ar chur i bhfeidhm agus ar chur chun feidhme dhlí an Aontais, a dhéantar infheidhme i ndáil le Tuaisceart Éireann, ag údaráis na Ríochta Aontaithe. Luaitear go sainráite in Airteagal 12(4) den Phrótacal go bhfuil ag institiúidí agus comhlachtaí an Aontais, lena n‑áirítear go háirithe Cúirt Bhreithiúnais na hEorpa, na cumhachtaí céanna a thugtar dóibh le dlí an Aontais i dtaca leis sin.
               
            
            
               3.An seasamh atá le glacadh thar ceann an Aontais
            
            
               Socruithe oibre praiticiúla maidir le feidhmiú na gceart de bhun Airteagal 12(2) den Phrótacal
            
            
            
               Ionas go mbeidh éifeacht leis na cearta a dheonaítear le hAirteagal 12(2) den Phrótacal, leis na socruithe oibre praiticiúla a leagtar amach i gCinneadh ón gComhchoiste foráiltear don méid a leanas 
            
            
               –pribhléidí agus díolúintí i ndáil le hionadaithe den Aontais a fheidhmíonn na cearta sin den Aontas; 
            
            
               –módúlachtaí chun faisnéis a iarraidh
            
            
               –rochtain leictreonach ghinearálta ar chórais TF na Ríochta Aontaithe atá ábhartha maidir le cur chun feidhme an Phrótacail; agus na 
            
            
               –módúlachtaí chun bearta rialaithe a iarraidh. 
            
            
               Go sonrach, níl feidhmiú na gceart de bhun Airteagal 12(2) teoranta do Thuaisceart Éireann, ach baineann sé le haon ghníomhaíocht a dhéanann údaráis na Ríochta Aontaithe i gcur chun feidhme an Phrótacail gan beann ar a suíomh. 
            
            
               4.Bunús dlí
            
            
               4.1.Bunús dlí nós imeachta
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
         
         
            
               Gníomh a bhfuil éifeachtaí dlíthiúla leis is ea an cinneadh a iarrtar ar an gComhchoiste a ghlacadh. Beidh an gníomh atá beartaithe ina cheangal ar na Páirtithe i gcomhréir le hAirteagal 166 den Chomhaontú. 
            
            
               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.
            
            
               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.
            
            
               4.2. Bunús dlí substainteach
            
            
               Leis an gCinneadh maidir le ‘láithreacht an Aontais” leagtar síos na coinníollacha chun an Comhaontú um tharraingt siar a chur chun feidhme, tugadh an Comhaontú i gcrích ar bhonn Airteagal 50 CAE. Ós rud é gur comhaontú trádála idir an Ríocht Aontaithe agus an tAontas é an Prótacal maidir le Tuaisceart Éireann, is é Airteagal 207 CFAE an bunús dlí freisin.
            
            
               Dá bhrí sin, is é Airteagal 50 CAE agus Airteagal 207 CFAE bunúis dlí shubstainteacha an chinnidh atá beartaithe.
            
            
               4.3.
                     Conclúid
            
            
               Ba cheart Airteagal 50 CAE agus Airteagal 207 CFAE a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.
            
            
            
               5.Foilsiú an ghnímh atá beartaithe
            
            
               Ós rud é go mbaineann cinneadh an Chomhchoiste le cur chun feidhme fhorálacha substainteacha an Phrótacail, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.
            
            
               2020/0369 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar an Aontais Eorpaigh, agus go háirithe Airteagal 50(2) de,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 207, i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
         
         
            
               (1)Thug an tAontas i gcrích an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) le Cinneadh (AE) 2020/135
                  1
                 ón gComhairle an 30 Eanáir 2020 agus tháinig sé i bhfeidhm an 1 Feabhra 2020. 
            
            
               (2)Le hAirteagal 166 den Chomhaontú um Tharraingt Siar tugtar de chumhacht don Chomhchoiste cinntí a ghlacadh maidir leis na hábhair uile dá bhforáiltear sa Chomhaontú um Tharraingt Siar. Tá an Prótacal maidir le hÉirinn/Tuaisceart Éireann (“an Prótacal”) ina dhlúthchuid den Chomhaontú um Tharraingt Siar.
            
            
               (3)Bunaítear le hAirteagal 12(2) den Phrótacal an ceart ag ionadaithe den Aontas a bheith i láthair i rith aon ghníomhaíochtaí de chuid na Ríochta Aontaithe a bhaineann le cur chun feidhme agus cur i bhfeidhm forálacha i ndlí an Aontais a dhéantar infheidhme leis an bPrótacal, mar aon le gníomhaíochtaí a bhaineann le hAirteagal 5 den Phrótacal. Foráiltear go sonrach leis don cheart chun faisnéis a bhaineann leis na gníomhaíochtaí sin a iarraidh ó údaráis na Ríochta Aontaithe agus chun iarraidh ar na húdaráis sin bearta rialaithe a dhéanamh.
            
            
               (4)Foráiltear in Airteagal 12(3) den Phrótacal do chinneadh ón gComhchoiste lena leagtar amach na socruithe oibre praiticiúla a bhaineann le feidhmiú na gceart a dheonaítear leis an bPrótacal i ndáil leis sin. Ba cheart a áirithiú leis na socruithe oibre sin go mbeidh ionadaithe an Aontais in ann na cearta a leagtar síos in Airteagal 12(2) den Phrótacal a fheidhmiú go héifeachtach.
            
            
               (5)Is gá na cúinsí uathúla atá ar oileán na hÉireann a chur san áireamh maidir le láithreacht an Aontais a bheartaítear leis an bPrótacal, agus cearta ionadaithe den Aontas á bhfeidhmiú, ba cheart aird chuí a thabhairt ar cheannasacht eachtrach a urramú, agus go háirithe, ar Chomhaontú Aoine an Chéasta nó Comhaontú Bhéal Feirste an 10 Aibreán 1998 a urramú freisin. 
            
            
               (6)Is iomchuí dá bhrí sin an seasamh atá le glacadh thar ceann an Aontais sa Chomhchoiste a bhunú,
            
            
               TAR ÉIS AN CINNEADH SEO A GHLACADH: 
            
            
               Airteagal 1
            
            
               Is ar an dréachtchinneadh ón gComhchoiste atá i gceangal leis an gCinneadh seo a bhunófar an seasamh atá le glacadh thar ceann an Aontais sa Chomhchoiste arna bhunú le hAirteagal 164 den Chomhaontú Um Tharraingt Siar, maidir le cinneadh atá le glacadh i gcomhréir le hAirteagal 12 den Phrótacal. 
            
            
            
               Airteagal 2
            
            
               Dírítear an Cinneadh seo chuig an gCoimisiún. 
            
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 29, 31.1.2020, lch.1. 
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,27.1.2021
            COM(2020) 833 final/2
            COM(2020) 833 final of 10.12.2020 downgraded on 27.1.2021
            IARSCRÍBHINN 
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais
            
               
         
         
            
               IARSCRÍBHINN 
                  Dréachtchinneadh ón gComhchoiste maidir le hAirteagal 12(2) den Phrótacal
            
            
            
               CINNEADH Uimh. [x]/2020 ÓN gCOMHCHOISTE A BUNAÍODH LEIS AN gCOMHAONTÚ MAIDIR LE RÍOCHT AONTAITHE NA BREATAINE MÓIRE AGUS THUAISCEART ÉIREANN A BHEITH AG TARRAINGT SIAR AS AN AONTAS EORPACH AGUS AS AN gCOMHPHOBAL EORPACH DO FHUINNEAMH ADAMHACH 
            
            
            
               [dáta]
            
            
            
               lena ndéantar forail maidir leis na socruithe oibre praiticiúla a bhaineann le feidhmiú chearta ionadaithe an Aontais dá dtagraítear in Airteagal 12(2) den Phrótacal maidir le hÉirinn/Tuaisceart Éireann 
            
            
               Airteagal 1 
                  Ábhar
            
            
               1.Leagtar amach sa Chinneadh seo na socruithe oibre praiticiúla a bhaineann le feidhmiú chearta an Aontais, trína ionadaithe, dá dtagraítear in Airteagal 12(2) den Phrótacal maidir le hÉirinn/Tuaisceart Éireann (‘an Prótacal’). 
            
            
               2.Chun críocha an Chinnidh seo, ciallaíonn “gníomhaíochtaí cumhdaithe” aon ghníomhaíocht de chuid údaráis na Ríochta Aontaithe a bhaineann le cur chun feidhme agus cur i bhfeidhm fhorálacha dhlí an Aontais a dtugtar feidhm dóibh leis an bPrótacal, chomh maith le gníomhaíochtaí a bhaineann le cur chun feidhme agus cur i bhfeidhm Airteagal 5 den Phrótacal, lena n‑áirítear cinntí ón gComhchoiste a ghlactar faoi sin, de bhun Airteagal 12(2) den Phrótacal. 
            
            
               
                  Airteagal 2 
                  Ionadaithe an Aontais
               
            
            
               1.Áiritheoidh an tAontas go ngníomhóidh a chuid ionadaithe, a fheidhmíonn na cearta faoi Airteagal 12(2) den Phrótacal, de mheon macánta agus go rachaidh siad i ndlúthchomhar le húdaráis na Ríochta Aontaithe a dhéanfaidh gníomhaíochtaí cumhdaithe, agus áiritheoidh sé freisin go gcoinneoidh siad ndlúth‑chumarsáid ar bun leo.
            
            
               2.Ní bheidh Ionadaithe an Aontais a fheidhmíonn na cearta faoi Airteagal 12(2) den Phrótacal páirteach in aon ghníomhaíocht nach mbaineann le feidhmiú na gceart sin. 
            
            
               3.Agus a gceart chun bheith i láthair á fheidhmiú acu, cuirfidh ionadaithe an Aontais san áireamh an treoraíocht a thug údaráis na Ríochta Aontaithe dóibh maidir lena sábháilteacht agus le sábháilteacht daoine eile. Urramóidh siad aon cheanglas arna fhorchur go dleathach ag údaráis na Ríochta Aontaithe atá freagrach as forfheidhmiú an dlí, faoi réir Theideal XII agus Theideal XIII (Airteagail 120 agus 121) de Chuid a Trí den Chomhaontú um Tharraingt Siar.
            
            
               4.Áiritheoidh an tAontas nach bhféadfaidh a chuid ionadaithe faisnéis a nochtadh, a bhfuil eolas acu uirthi de bharr cearta faoi Airteagal 12(2) den Phrótacal a fheidhmiú, ach amháin d'institiúidí, do chomhlachtaí, d'oifigí agus do ghníomhaireachtaí an Aontais agus chomh maith leis sin d'údaráis na Ríochta Aontaithe, mura rud é go bhfuil siad údaraithe ag institiúid, comhlacht, oifig nó gníomhaireacht inniúil an Aontais.
            
            
               5.Tá sé de cheart ag ionadaithe an Aontais a bheith i láthair le linn na gníomhaíochtaí cumhdaithe sa Ríocht Aontaithe, lena n‑áirítear i ngach áit ina dtagann earraí nó ainmhithe isteach nó ina n‑imíonn siad amach as Tuaisceart Éireann trí na calafoirt nó na haerfoirt. Ní fhéadfaidh ionadaithe an Aontais rochtain a fháil ar shaoráidí dá dtagraítear in Airteagal 3(1) ach amháin nuair atá ionadaithe údaráis na Ríochta Aontaithe i láthair agus nuair atá na saoráidí á n‑úsáid chun gníomhaíochtaí cumhdaithe a dhéanamh, nó nuair a bheidh saoráid oibríochtúil ar shlí eile chun na críche sin. Féadfaidh ionadaithe an Aontais a bheith in éineacht le haon ionadaí ó údaráis na Ríochta Aontaithe aon uair a bheidh aon cheann de na gníomhaíochtaí cumhdaithe á dhéanamh ag ionadaithe na Ríochta Aontaithe, lena n‑áirítear le haghaidh cigireachtaí ar láithreáin seachas na cinn dá dtagraítear san abairt roimhe seo.
            
            
               6.Éascóidh an Ríocht Aontaithe láithreacht na n‑ionadaithe de chuid an Aontais a fheidhmíonn na cearta faoi Airteagal 12(2) den Phrótacal agus soláthróidh sí aon trealamh, áiseanna agus saoráidí eile is gá, amhail stáisiúin oibre atá feistithe go leordhóthanach agus naisc TF leormhaithe, chun a gcúraimí a dhéanamh. 
            
            
               7.Beidh cartlann an Aontais maidir le haon fhaisnéis a bhaineann le haon ghníomhaíocht cumhdaithe dosháraithe. 
            
            
               8.Ní chuirfear bac ar ionadaithe an Aontais atá i láthair sa Ríocht Aontaithe gluaiseacht faoi shaoirse sa Ríocht Aontaithe chun na cearta faoi Airteagal 12(2) den Phrótacal a fheidhmiú. 
            
         
         
            
               9.Agus na cearta faoi Airteagal 12(2) den Phrótacal á bhfeidhmiú ag ionadaithe an Aontais, beidh cárta aitheantais fótagrafach ag gabháil leo ina ndeimhneofar a n‑ainm, a bhfeidhm, agus institiúid, comhlacht, oifig nó gníomhaireacht de chuid an Aontais a mbaineann siad leo. Eiseoidh an tAontas cártaí aitheantais den sórt sin trí úsáid a bhaint as samplach a roinnfidh an tAontas leis an Ríocht Aontaithe laistigh de mhí amháin ó theacht i bhfeidhm an Chinnidh seo. 
            
            
               10.Agus na háiteanna ina bhfeidhmeofar na cearta faoi Airteagal 12(2) den Phrótacal bainte amach ag ionadaí an Aontais, cuirfidh sé an cárta aitheantais dá dtagraítear i mír 9 ar fáil. Faoi réir mhír 3 agus a luaithe a bheidh sé sainaitheanta go cuí, deonófar rochtain ar an tsaoráid láithreach d'ionadaí an Aontais. 
            
            
               11.Beidh ionadaithe an Aontais i dteideal taisteal chuig an Ríocht Aontaithe gan fógra nó formheas a thabhairt roimh ré chun na cearta faoi Airteagal 12(2) den Phrótacal a fheidhmiú. Féadfaidh siad taisteal chuig an Ríocht Aontaithe tríd an laissez-passer arna eisiúint ag an Aontas a úsáid.
            
            
               12.Maidir le hionadaithe an Aontais sa Ríocht Aontaithe chun na cearta faoi Airteagal 12(2) den Phrótacal a fheidhmiú, in éineacht lena gcéilí agus le baill chleithiúnacha dá dteaghlaigh, ní bheidh siad faoi réir srianta inimirce ná foirmiúlachtaí ó thaobh eachtrannaigh a chlárú de. 
            
            
               13.Fad a bheidh siad sa Ríocht Aontaithe chun na cearta faoi Airteagal 12(2) den Phrótacal a fheidhmiú, tabharfar na saoráidí céanna d'ionadaithe an Aontais maidir le rialacháin airgeadra nó mhalairte is gnách a thabhairt d'oifigigh ó eagraíochtaí idirnáisiúnta a bhfuil cónaí orthu sa Ríocht Aontaithe agus beidh siad díolmhaithe ó chánachas náisiúnta ar a dtuarastail, a bpá agus a ndíolaíochtaí arna n‑íoc ag an Aontas nó ag na Ballstáit. Ní bheidh feidhm ag pribhléidí ná díolúintí cánach den sórt sin maidir le hionadaí de chuid an Aontais más náisiúnach Briotanach é (seachas náisiúnach Briotanach ar náisiúnach é freisin de Bhallstát den Aontas agus nach bhfuil cónaí air sa Ríocht Aontaithe tráth an cheapacháin) nó más cónaitheoir buan den Ríocht Aontaithe é. 
            
            
               14.Fad a bheidh siad sa Ríocht Aontaithe chun na cearta faoi Airteagal 12(2) den Phrótacal a fheidhmiú, beidh an ceart ag ionadaithe an Aontais a dtroscán agus a maoin phearsanta, lena n‑áirítear mótarfheithiclí, a allmhairiú agus a athonnmhairiú saor ó dhleacht.
            
            
               15.Measfar, chun críocha Theideal XII agus Theideal XIII (Airteagail 120 agus 121) de Chuid a Trí den Chomhaontú um Tharraingt Siar, gur gníomhaíochtaí de chuid an Aontais de bhun an Chomhaontaithe um Tharraingt Siar iad gníomhaíochtaí ionadaithe an Aontais sa Ríocht Aontaithe de bhun Airteagal 12(2) den Phrótacal.
            
            
               
                  Airteagal 3 
                  Pointí teagmhála
               
            
            
               1.Cuirfidh an Ríocht Aontaithe liosta ar fáil don Aontas de na húdaráis a dhéanfaidh gníomhaíochtaí cumhdaithe agus dá saoráidí.
            
            
               Ainmneoidh an Ríocht Aontaithe pointe teagmhála le haghaidh gach ceann de na húdaráis dá dtagraítear sa chéad fhomhír, agus cuirfidh sí na sonraí teagmhála ábhartha ar fáil don Aontas. 
            
            
               2.Cuirfidh an Ríocht Aontaithe aon leasú ar an liosta dá dtagraítear sa chéad fhomhír de mhír 1, nó aon athrú ar phointe nó sonraí teagmhála, in iúl don Aontas go pras. 
            
            
               3.Ainmneoidh an tAontas pointe teagmhála chun críoch mhír 2. 
            
            
               
                  Airteagal 4 
                  Módúlachtaí a bhaineann le faisnéis a iarraidh
               
            
            
               1.Freagróidh ionadaí nó pointe teagmhála na Ríochta Aontaithe , de réir mar a bheidh, d'aon iarraidh ar fhaisnéis go gasta, agus ar an gcaoi sin tabharfaidh sé am leordhóthanach d'ionadaí an Aontais measúnú a dhéanamh ar an bhfaisnéis chun na cearta faoi Airteagal 12(2) den Phrótacal a fheidhmiú. 
            
            
               2.Má mheasann údaráis na Ríochta Aontaithe nach bhfuil iarraidh ar fhaisnéis nó ábharthacht na hiarrata sin soiléir, nó go mbeadh ualach rómhór ag baint le hiarraidh a chomhlíonadh mar gheall ar raon feidhme na faisnéise a iarradh, féadfaidh siad a iarraidh ar ionadaí an Aontais a rinne an iarraidh a raon feidhme a shoiléiriú nó a bheachtú.
            
            
               3.Agus na cearta faoi Airteagal 12(2) den Phrótacal á bhfeidhmiú acu, agus aird chuí á tabhairt ar a n‑oibleagáidí dá dtagraítear in Airteagal 2(1) den Chinneadh seo, beidh sé de cheart ag ionadaithe an Aontais scrúdú a dhéanamh ar dhoiciméid agus taifid atá i seilbh údaráis na Ríochta Aontaithe agus, i gcás inar gá, iad sin a chóipeáil, ar doiciméid agus taifid iad ina bhfuil faisnéis atá ábhartha maidir leis na gníomhaíochtaí cumhdaithe. Cosnóidh an tAontas an fhaisnéis sin i gcomhréir le hAirteagal 2(4).
            
            
               4.Féadfaidh ionadaithe an Aontais a iarraidh ar údaráis na Ríochta Aontaithe a dhéanann gníomhaíochtaí cumhdaithe faisnéis ábhartha a chur ar fáil faoi na gníomhaíochtaí sin.
            
            
               
                  Airteagal 5 
                  Rochtain leictreonach ar chórais faisnéise, bunachair sonraí agus líonraí is infheidhme
               
            
            
               1.Arna iarraidh sin ag an Aontas, tabharfaidh an Ríocht Aontaithe rochtain leictreonach leanúnach d'ionadaithe an Aontais ar bhonn fíor-ama ar fhaisnéis ábhartha atá i líonraí, i gcórais faisnéise agus i mbunachair sonraí na Ríochta Aontaithe, agus i modúil náisiúnta na Ríochta Aontaithe de chórais an Aontais (dá ngairfear anseo feasta: “córais TF”) a liostaítear in Iarscríbhinn 1, a mhéid is gá le go bhféadfaidh ionadaithe an Aontais na cearta faoi Airteagal 12(2) den Phrótacal a fheidhmiú. Áiritheoidh an tAontas go gcosnóidh a chuid ionadaithe an fhaisnéis sin i gcomhréir le míreanna 3 agus 4. 
            
            
               2.Arna iarraidh sin ag an Aontas, tabharfaidh an Ríocht Aontaithe rochtain leictreonach d'ionadaithe an Aontais ar fhaisnéis ábhartha atá sna córais TF dá dtagraítear in Iarscríbhinn 2, a mhéid is gá d'ionadaithe an Aontais chun na cearta faoi Airteagal 12(2) den Phrótacal a fheidhmiú. Áiritheoidh an tAontas go gcosnóidh a chuid ionadaithe an fhaisnéis sin i gcomhréir le míreanna 3 agus 4. 
            
         
         
            
               3.Is féidir an rochtain a dheonaítear a fheidhmiú go cianda freisin agus tá an rochtain sin faoi réir ionadaithe an Aontais ag comhlíonadh riachtanais slándála agus riachtanais úsáideora eile gach ceann de na córais TF sin. 
            
            
               4.Áiritheoidh an tAontas nach bhféadfaidh a chuid ionadaithe an fhaisnéis dá dtagraítear i mír 1 agus i mír 2 a úsáid ach amháin chun na cearta faoi Airteagal 12(2) den Phrótacal a fheidhmiú. Áiritheoidh an tAontas nach nochtfaidh a chuid ionadaithe aon fhaisnéis a bhfuarthas rochtain uirthi de bhun mhír 1 agus mhír 2 ach amháin d'institiúidí, do chomhlachtaí, d'oifigí agus do ghníomhaireachtaí an Aontais agus d'údaráis na Ríochta Aontaithe, mura mbeidh siad údaraithe amhlaidh ag údaráis chustaim na Ríochta Aontaithe agus ag institiúid, comhlacht, oifig nó gníomhaireacht inniúil an Aontais. Ní fhéadfaidh údaráis chustaim na Ríochta Aontaithe diúltú nochtadh den sórt sin a údarú ach amháin ar chúiseanna a shonraítear go cuí.
            
            
               5.Cuirfidh an Ríocht Aontaithe in iúl don Aontas, in am trátha, aon athrú maidir leis na córais TF a liostaítear in Iarscríbhinn 1 agus in Iarscríbhinn 2 a bheith ann, maidir lena raon feidhme nó lena n‑oibriú , sula dtiocfaidh na hathruithe sin i bhfeidhm.
            
            
               
                  Airteagal 6 
                  Módúlachtaí a bhaineann le bearta rialaithe a iarraidh
               
            
            
               1.Féadfaidh ionadaithe an Aontais bearta rialaithe a iarraidh i gcásanna aonair, ó bhéal agus i scríbhinn araon. Sonrófar go cuí in iarrataí den sórt sin na cúiseanna leis an mbeart rialaithe sonrach a iarraidh. Treorófar iarrataí chuig an duine teagmhála ábhartha de chuid údarás na Ríochta Aontaithe de ghnáth, ach féadfar iarrataí ó bhéal a dhíriú freisin ar ionadaí de chuid údaráis na Ríochta Aontaithe. 
            
            
               2.Déanfaidh údaráis na Ríochta Aontaithe an beart rialaithe iarrtha go gasta. 
            
            
               3.Má mheasann údaráis na Ríochta Aontaithe nach bhfuil na cúiseanna a thug ionadaithe an Aontais dá n‑iarraidh leordhóthanach nó go bhfuil siad doiléir, féadfaidh údaráis na Ríochta Aontaithe a iarraidh ar ionadaithe an Aontais a gcuid cúiseanna a shoiléiriú nó a mhíniú ar bhealach níos mionsonraithe.
            
            
               
                  Airteagal 7 
               
            
            
               Déanfaidh an Comhchoiste athbhreithniú ar an gCinneadh seo ar a dhéanaí [trí] bliana tar éis a theacht i bhfeidhm agus tar éis iarraidh a fháil ón Aontas nó ón Ríocht Aontaithe. 
            
            
               
                  Airteagal 8 
                  Teacht i bhfeidhm
               
            
            
               Tiocfaidh an Cinneadh seo i bhfeidhm an 1 Eanáir 2021.
            
            
            
               Arna dhéanamh sa...,
            
            
               Thar ceann an Chomhchoiste 
            
            
               Na Comhchathaoirligh
            
            
               
            
               Iarscríbhinn 1: Córais TF ina bhfuil faisnéis atá de dhíth chun reachtaíocht an Aontais dá dtagraítear sa chéad abairt d'Airteagal 5(3) den Phrótacal agus d'Airteagal 5(1) agus (2) den Phrótacal a chur chun feidhme
            
            
            
               ●
                     An tSeirbhís um Dhearbhuithe Custaim (CDS), lena n‑áirítear próifílí riosca agus faisnéis maidir le taispeáint agus stóráil shealadach na n‑earraí, i gcás ina bhfuil sin ar fáil 
            
            
               ●
                     Seirbhís um Fheithiclí Earraí a Ghluaiseacht (GVMS) 
            
         
         
            
               ●
                     Córas um Dhíriú ar Lastais, lena n‑áirítear faisnéis arna bailiú ar bhealaí malartacha i ndáil le dearbhú na Ríochta Aontaithe maidir le dearbhuithe onnmhairíochta
            
            
               ●
                     Córas Rialaithe Allmhairí (ICS) d'fhearann náisiúnta Thuaisceart Éireann, lena n‑áirítear próifílí riosca
            
            
               ●
                     Córas Nua Ríomhchuidithe Idirthurais (NCTS) d'fhearann náisiúnta Thuaisceart Éireann
            
            
            
               Córais eile a úsáideann údaráis na Ríochta Aontaithe chun Airteagal 5(2) agus (4) agus Airteagal 6(1) den Phrótacal a chur chun feidhme, lena n‑áirítear faisnéis maidir le húdaruithe (Údaruithe agus cinntí atá ábhartha maidir le CCA agus leis an bPrótacal). 
            
            
            
            
               Iarscríbhinn 2: Córais TF eile ina bhfuil an fhaisnéis is gá chun na gníomhaíochtaí cumhdaithe a dhéanamh
            
            
            
               ●
                     An Córas um Rialú agus um Ghluaiseacht Máil (EMCS) d'Fhearann Náisiúnta
            
            
               ●
                     Córas Malartaithe Faisnéise CBL (VIES) d'Fhearann Náisiúnta agus aon bhunachar sonraí de chuid na Ríochta Aontaithe atá ábhartha go díreach, chun sonraí clárúcháin thrádálaithe Thuaisceart Éireann a cheadú mar aon leis an bhfaisnéis a chuireann trádálaithe Thuaisceart Éireann ar fáil d'údarás cánach na Ríochta Aontaithe maidir le hidirbhearta inchánacha i ndáil le fáil earraí laistigh den Aontas a dhéantar i dTuaisceart Éireann agus ar gá do thrádálaithe de chuid Thuaisceart Éireann iad a dhearbhú.
            
            
               ●
                     Ionad Ilfhreastail (IOSS agus OSS) d'Fhearann Náisiúnta (Allmhairiú)
            
            
               ●
                     Aisíocaíocht CBL d'Fhearann Náisiúnta